**ΦΥΛΛΟ ΟΔΗΓΙΩΝ ΧΡΗΣΗΣ**

**Φύλλο οδηγιών χρήσης: Πληροφορίες για τον ασθενή**

Atacand 4 mg δισκία

Atacand 8 mg δισκία

Atacand 16 mg δισκία

Atacand 32 mg δισκία

candesartan cilexetil

**Διαβάστε προσεκτικά ολόκληρο το φύλλο οδηγιών χρήσης πριν αρχίσετε να παίρνετε αυτό το φάρμακο, διότι περιλαμβάνει σημαντικές πληροφορίες για σας.**

- Φυλάξτε αυτό το φύλλο οδηγιών χρήσης. Ίσως χρειαστεί να το διαβάσετε ξανά.

- Εάν έχετε περαιτέρω απορίες, ρωτήστε τον γιατρό ή τον φαρμακοποιό σας.

- Η συνταγή γι’ αυτό το φάρμακο χορηγήθηκε αποκλειστικά για σας. Δεν πρέπει να δώσετε το φάρμακο σε άλλους. Μπορεί να τους προκαλέσει βλάβη, ακόμα και όταν τα συμπτώματά της ασθένειας τους είναι ίδια με τα δικά σας.

- Εάν παρατηρήσετε κάποια ανεπιθύμητη ενέργεια, ενημερώστε τον γιατρό σας. Αυτό ισχύει και για κάθε πιθανή ανεπιθύμητη ενέργεια που δεν αναφέρεται στο παρόν φύλλο οδηγιών χρήσης.

**Τι περιέχει το παρόν φύλλο οδηγιών:**

1. Τι είναι το Atacand και ποια είναι η χρήση του

2. Τι πρέπει να γνωρίζετε πριν πάρετε το Atacand

3. Πώς να πάρετε το Atacand

4. Πιθανές ανεπιθύμητες ενέργειες

5. Πώς να φυλάσσετε το Atacand

6. Περιεχόμενο της συσκευασίας και λοιπές πληροφορίες

**1. Τι είναι το Atacand και ποια είναι η χρήση του**

Το φάρμακό σας ονομάζεται Atacand. Η δραστική ουσία είναι το candesartan cilexetil. Ανήκει σε μια ομάδα φαρμάκων που ονομάζονται ανταγωνιστές του υποδοχέα της αγγειoτενσίνης ΙΙ. Δρα κάνοντας τα αιμοφόρα σας αγγεία να χαλαρώσουν και να διευρυνθούν. Αυτό βοηθάει να μειωθεί η αρτηριακή σας πίεση. Επίσης κάνει πιο εύκολη την άντληση αίματος από την καρδιά σε όλα τα μέρη του σώματος.

Το Atacand μπορεί να χρησιμοποιηθεί για:

* τη θεραπεία της υψηλής αρτηριακής πίεσης (υπέρτασης) σε ενήλικους ασθενείς και σε παιδιά και εφήβους ηλικίας 6 έως < 18 ετών.
* τη θεραπεία της καρδιακής ανεπάρκειας σε ενήλικες ασθενείς με μειωμένη λειτουργία του καρδιακού μυός όταν οι αναστολείς του Μετατρεπτικού Ενζύμου της Αγγειοτενσίνης (ΜΕΑ) δεν μπορούν να χρησιμοποιηθούν ή επιπρόσθετα σε αναστολείς ΜΕΑ όταν τα συμπτώματα επιμένουν παρά τη θεραπεία και οι ανταγωνιστές των υποδοχέων των αλατοκορτικοειδών (ΑΥΑ) δεν μπορούν να χρησιμοποιηθούν. (Οι αναστολείς ΜΕΑ και οι ΑΥΑ είναι φάρμακα που χρησιμοποιούνται για τη θεραπεία της καρδιακής ανεπάρκειας).

**2. Τι πρέπει να γνωρίζετε πριν πάρετε το Atacand**

**Μην πάρετε το Atacand**

* σε περίπτωση αλλεργίας στο candesartan cilexetil ή σε οποιοδήποτε άλλο από τα συστατικά αυτού του φαρμάκου (αναφέρονται στην παράγραφο 6).
* εάν είστε παραπάνω από 3 μηνών έγκυος (είναι επίσης καλύτερο να αποφύγετε το Atacand την πρώτη περίοδο της εγκυμοσύνης – βλέπε παράγραφο κύηση).
* έχετε σοβαρή ηπατοπάθεια ή απόφραξη του χοληφόρου (ένα πρόβλημα με την παροχέτευση της χολής από την χοληδόχο κύστη σας).
* εάν ο ασθενής είναι παιδί ηλικίας κάτω του 1 έτους.
* εάν έχετε διαβήτη ή διαταραγμένη νεφρική λειτουργία και λαμβάνετε αγωγή με ένα φάρμακο που μειώνει την πίεση του αίματος και περιέχει αλισκιρένη.

Αν δεν είστε βέβαιος αν αυτό ισχύει για σας, παρακαλείσθε να ρωτήσετε τον γιατρό ή τον φαρμακοποιό σας πριν πάρετε Atacand.

**Προειδοποιήσεις και προφυλάξεις**

Απευθυνθείτε στον γιατρό σας πριν πάρετε το Αtacand:

* εάν έχετε καρδιολογικά προβλήματα, ηπατικά ή νεφρικά προβλήματα ή αν κάνετε αιμοκάθαρση.
* εάν πρόσφατα υποβληθήκατε σε μεταμόσχευση νεφρού.
* εάν κάνετε εμετό, πρόσφατα κάνατε έντονα εμετό ή έχετε διάρροια.
* εάν έχετε μια πάθηση των επινεφριδίων που ονομάζεται σύνδρομο του Conn (ονομάζεται επίσης πρωτοπαθής υπεραλδoστερoνισμός).
* εάν έχετε χαμηλή αρτηριακή πίεση
* εάν είχατε ποτέ εγκεφαλικό επεισόδιο
* πρέπει να ενημερώσετε τον γιατρό σας εάν πιστεύετε ότι είστε (ή μπορεί να μείνετε) έγκυος. Το Atacand δεν συνιστάται για την πρώτη περίοδο της εγκυμοσύνης και δεν πρέπει να λαμβάνεται εάν είστε πάνω από 3 μηνών έγκυος, καθώς μπορεί να προκαλέσει σοβαρή βλάβη στο μωρό σας εάν χρησιμοποιηθεί σε αυτό το στάδιο (βλέπε παράγραφο κύηση).
* εάν λαμβάνετε, οποιοδήποτε από τα παρακάτω φάρμακα που, χρησιμοποιούνται για τη θεραπεία της υψηλής αρτηριακής πίεσης:
* έναν αναστολέα ΜΕΑ (για παράδειγμα εναλαπρίλη, λισινοπρίλη, ραμιπρίλη), ιδιαίτερα εάν έχετε νεφρικά προβλήματα που σχετίζονται με διαβήτη
* αλισκιρένη
* εάν λαμβάνετε έναν αναστολέα ΜΕΑ μαζί με ένα φάρμακο που ανήκει στην κατηγορία των ανταγωνιστών των υποδοχέων των αλατοκορτικοειδών. Αυτά τα φάρμακα χρησιμοποιούνται για τη θεραπεία της καρδιακής ανεπάρκειας (δείτε «Άλλα φάρμακα και Atacand»).

Ο γιατρός σας μπορεί να ελέγξει τη νεφρική σας λειτουργία, την αρτηριακή σας πίεση και την ποσότητα των ηλεκτρολυτών (π.χ. κάλιο) στο αίμα σας σε τακτά διαστήματα.

Δείτε επίσης πληροφορίες στην παράγραφο «Μην πάρετε το Atacand»

Ο γιατρός σας μπορεί να θέλει να σας βλέπει συχνότερα και να κάνει κάποιες εξετάσεις εάν έχετε κάποια από τα παραπάνω.

Αν πρόκειται να υποβληθείτε σε χειρουργική επέμβαση, ενημερώστε τον γιατρό ή τον οδοντογιατρό σας ότι παίρνετε το Atacand. Αυτό γίνεται επειδή το Atacand όταν συνδυάζεται με κάποια αναισθητικά μπορεί να προκαλέσει υπέρμετρη πτώση της αρτηριακής πίεσης.

**Παιδιά και έφηβοι**

Το Atacand έχει μελετηθεί στα παιδιά. Για περισσότερες πληροφορίες, μιλήστε με τον γιατρό σας. Το Atacand δεν πρέπει να χορηγείται σε παιδιά ηλικίας κάτω του 1 έτους λόγω του ενδεχόμενου κινδύνου για τους αναπτυσσόμενους νεφρούς.

**Άλλα φάρμακα και Atacand**

Ενημερώστε τον γιατρό ή τον φαρμακοποιό σας εάν παίρνετε, έχετε πρόσφατα πάρει ή μπορεί να πάρετε άλλα φάρμακα.

Το Atacand μπορεί να επηρεάσει τον τρόπο με τον οποίο ορισμένα άλλα φάρμακα λειτουργούν και μερικά φάρμακα. μπορεί να έχουν κάποια επίδραση στο Atacand. Αν χρησιμοποιείτε ορισμένα φάρμακα, ο γιατρός σας μπορεί να χρειασθεί να κάνει εξετάσεις αίματος από καιρού εις καιρό.

Συγκεκριμένα, ενημερώστε τον γιατρό σας αν παίρνετε οποιοδήποτε από τα ακόλουθα φάρμακα, καθώς ο γιατρός σας μπορεί να χρειασθεί να αλλάξει τη δόση αυτών των άλλων φαρμάκων ή να λάβει άλλες προφυλάξεις:

* Άλλα φάρμακα τα οποία βοηθούν στη μείωση της αρτηριακης πiεσης, συμπεριλαμβανομένων των β-απoκλειστών, διαζοξίδη και αναστολέων του ΜΕΑ όπως είναι η εναλαπρίλη, η καπτοπρίλη, η λισινοπρίλη ή η ραμιπρίλη.
* Μη στεροειδή αντιφλεγμονώδη φάρμακα (ΜΣΑΦ) όπως είναι η ιβουπροφαίνη, η ναπροξένη, η δικλοφενάκη, η σελεκοξίμπη ή η ετορικοξίμπη (φάρμακα που ανακουφίζουν από τον πόνο και τη φλεγμονή).
* Ακετυλοσαλικυλικό οξύ (αν παίρνετε περισσότερο από 3 g κάθε ημέρα) (φάρμακα που ανακουφίζουν από τον πόνο και τη φλεγμονή).
* Συμπληρώματα καλίου ή υποκατάστατα άλατος που περιέχουν κάλιο (φάρμακα που αυξάνουν την ποσότητα καλίου στο αίμα).
* Ηπαρίνη (ένα φάρμακο για την αραίωση του αίματος).
* Διουρητικά σε μορφή δισκίου.
* Λίθιο (ένα φάρμακο για τα ψυχικά προβλήματα υγεiας).
* Εάν παίρνετε έναν αναστολέα ΜΕΑ ή αλισκιρένη (βλέπε επίσης πληροφορίες στην παράγραφο «Μην πάρετε το Atacand» και «Προειδοποιήσεις και προφυλάξεις»)
* Εάν λαμβάνετε αγωγή με έναν αναστολέα ΜΕΑ μαζί με συγκεκριμένα άλλα φάρμακα για τη θεραπεία της καρδιακής σας ανεπάρκειας, τα οποία είναι γνωστά ως ανταγωνιστές των υποδοχέων των αλατοκορτικοειδών (για παράδειγμα σπιρονολακτόνη, επλερενόνη).

**Το Atacand με τροφή, ποτό και οινοπνευματώδη**

* Μπορείτε να παίρνετε το Atacand με ή χωρίς τροφή.
* Όταν σας συνταγογραφείται Atacand, συζητήστε με τον γιατρό σας πριν καταναλώσετε αλκοόλ. Το αλκοόλ ενδέχεται να σας κάνει να αισθανθείτε τάση προς λιποθυμία ή ζάλη.

**Κύηση και θηλασμός**

Κύηση

Πρέπει να ενημερώσετε τον γιατρό σας εάν πιστεύετε ότι είστε (ή μπορεί να μείνετε) έγκυος. Ο γιατρός σας κανονικά θα σας συμβουλέψει να σταματήσετε να παίρνετε Atacand πριν μείνετε έγκυος ή μόλις μάθετε ότι είστε έγκυος και θα σας συμβουλέψει να πάρετε κάποιο άλλο φάρμακο αντί του Atacand. Το Atacand δεν συνιστάται για την πρώτη περίοδο της κύησης, και δεν πρέπει να λαμβάνεται όταν είστε πάνω από 3 μηνών έγκυος, καθώς μπορεί να προκαλέσει σοβαρή βλάβη στο μωρό σας εάν χρησιμοποιηθεί μετά τον τρίτο μήνα της κύησης.

Θηλασμός

Ενημερώστε τον γιατρό σας εάν θηλάζετε ή πρόκειται να ξεκινήσετε να θηλάζετε. Το Atacand δεν συνιστάται για μητέρες που θηλάζουν και ο γιατρός σας μπορεί να επιλέξει άλλη θεραπεία για σας εάν επιθυμείτε να θηλάσετε, ιδιαίτερα εάν το μωρό σας είναι νεογέννητο ή αν γεννήθηκε πρόωρα.

**Οδήγηση και χειρισμός μηχανημάτων**

Μερικοί άνθρωποι είναι δυνατόν να αισθανθούν κόπωση ή ζάλη όταν πάρουν το Atacand. Αν σας συμβεί αυτό, μην οδηγήσετε ούτε να χρησιμοποιήσετε οποιαδήποτε εργαλεία ή μηχανήματα.

**Το Atacand περιέχει λακτόζη**. Η λακτόζη είναι μια μορφή σακχάρου. Αν ο γιατρός σας, σας ενημέρωσε ότι έχετε δυσανεξία σε ορισμένα σάκχαρα, επικοινωνήστε με τον γιατρό σας πριν πάρετε αυτό το φάρμακο.

**3. Πώς να πάρετε το Atacand**

Πάντοτε να παίρνετε το φάρμακο αυτό αυστηρά σύμφωνα με τις οδηγίες του γιατρού σας. Εάν έχετε αμφιβολίες ρωτήστε τον γιατρό ή τον φαρμακoπoιό σας. Είναι σημαντικό να συνεχίσετε να παίρνετε το Atacand κάθε ημέρα.

Μπορείτε να πάρετε το Atacand με ή χωρίς τροφή.

Να καταπίνετε το δισκίο μαζί με ένα ποτήρι νερό.

Να προσπαθήσετε να παίρνετε το δισκίο την ίδια ώρα κάθε ημέρα. Αυτό θα σας βοηθήσει να θυμάστε να το παίρνετε.

Υψηλή αρτηριακή πίεση:

* Η συνιστώμενη δόση Atacand είναι 8 mg μία φορά την ημέρα. Ο γιατρός σας μπορεί να αυξήσει την δόση στα 16 mg μία φορά την ημέρα και περαιτέρω μέχρι και 32 mg μία φορά την ημέρα ανάλογα με την απόκριση της αρτηριακής πίεσης.
* Σε ορισμένους ασθενείς, όπως εκείνοι με ηπατικά προβλήματα, νεφρικά προβλήματα ή εκείνοι που έχουν χάσει πρόσφατα σωματικά υγρά, π.χ. μέσω εμετού ή διάρροιας ή με τη χρήση διουρητικών δισκίων, ο γιατρός μπορεί να συνταγογραφήσει χαμηλότερη αρχική δόση.
* Ορισμένοι μαύροι ασθενείς μπορεί να έχουν μειωμένη απόκριση σε αυτόν τον τύπο φαρμάκου, όταν παρέχεται ως μονοθεραπεία, και αυτοί οι ασθενείς μπορεί να χρειάζονται μεγαλύτερη δόση.

***Χρήση σε παιδιά και εφήβους με υψηλή αρτηριακή πίεση:***

Παιδιά ηλικίας 6 έως <18 ετών:

Η συνιστώμενη δόση έναρξης είναι 4 mg μία φορά την ημέρα.

Για ασθενείς βάρους <50 kg: Σε ορισμένους ασθενείς των οποίων η αρτηριακή πίεση δεν ελέγχεται επαρκώς, ο γιατρός ενδέχεται να αποφασίσει να αυξήσει τη δόση σε ένα μέγιστο των 8 mg μία φορά την ημέρα.

Για ασθενείς βάρους ≥ 50 kg: Σε ορισμένους ασθενείς των οποίων η αρτηριακή πίεση δεν ελέγχεται επαρκώς, ο γιατρός ενδέχεται να αποφασίσει να αυξήσει τη δόση σε 8 mg μία φορά την ημέρα και 16 mg μία φορά την ημέρα.

Καρδιακή ανεπάρκεια στους ενήλικες:

* Η συνιστώμενη αρχική δόση του Atacand είναι 4 mg μία φορά την ημέρα. Ο γιατρός σας μπορεί να αυξήσει τη δόση σας διπλασιάζοντάς την κατά διαστήματα τουλάχιστον 2 εβδομάδων μέχρι και τα 32 mg μία φορά την ημέρα. Το Atacand μπορεί να ληφθεί μαζί με άλλα φάρμακα για την καρδιακή ανεπάρκεια, και ο γιατρός σας θα αποφασίσει ποια θεραπεία είναι κατάλληλη για σας.

**Εάν πάρετε μεγαλύτερη δόση Atacand από την κανονική**

Εάν πάρετε μεγαλύτερη δόση Atacand από εκείνη που έχει συνταγογραφήσει ο γιατρός σας, ζητήστε αμέσως τη συμβουλή ενός γιατρού ή φαρμακοποιού.

**Εάν ξεχάσετε να πάρετε το Atacand**

Μην πάρετε διπλή δόση για να αναπληρώσετε το δισκίο που ξεχάσατε. Απλά πάρτε την επόμενη δόση όπως συνήθως.

**Εάν σταματήσετε να παίρνετε το Atacand**

Εάν σταματήσετε να παίρνετε το Atacand, η αρτηριακή σας πίεση μπορεί να αυξηθεί πάλι. Γι' αυτό μην σταματήσετε να παίρνετε το Atacand χωρίς πρώτα να ενημερώσετε τον γιατρό σας.

Εάν έχετε περισσότερες ερωτήσεις σχετικά με τη χρήση αυτού του φαρμάκου, ρωτήστε τον γιατρό ή τον φαρμακοποιό σας.

**4. Πιθανές ανεπιθύμητες ενέργειες**

Όπως όλα τα φάρμακα, έτσι και αυτό το φάρμακο μπορεί να προκαλέσει ανεπιθύμητες ενέργειες αν και δεν παρουσιάζονται σε όλους τους ανθρώπους. Είναι σημαντικό να γνωρίζετε ποιες μπορεί να είναι αυτές οι ανεπιθύμητες ενέργειες.

**Σταματήστε να παίρνετε Atacand και ζητήστε αμέσως ιατρική βοήθεια εάν έχετε κάποια από τις ακόλουθες αλλεργικές αντιδράσεις:**

* δυσκολίες στην αναπνοή, με ή χωρίς οίδημα του προσώπου, των χειλιών, της γλώσσας και/ή του λάρυγγα.
* οίδημα του προσώπου, των χειλιών, της γλώσσας και/ ή του λάρυγγα που μπορεί να προκαλέσει δυσκoλίες στην κατάποση.
* σοβαρή φαγούρα του δέρματος (με διογκωμένα οζίδια).

Το Atacand μπορεί να προκαλέσει μείωση στον αριθμό των λευκοκυττάρων του αίματος. Η αντίστασή σας σε λοίμωξη μπορεί να μειωθεί και μπορεί να παρουσιάσετε κούραση, λοίμωξη ή πυρετό. Εάν αυτό συμβεί επικοινωνήστε με τον γιατρό σας. Ο γιατρός σας ενδέχεται περιστασιακά να κάνει κάποιες εξετάσεις αίματος για να ελέγξει εάν το Atacand έχει κάπoια επίδραση στο αίμα σας (ακοκκιοκυττάρωση).

Άλλες πιθανές ανεπιθύμητες ενέργειες περιλαμβάνουν:

**Συχνές (επηρεάζουν 1 έως 10 σε 100 ασθενείς)**

* Αίσθημα ζάλης/περιστροφής.
* Κεφαλαλγία.
* Λοίμωξη του αναπνευστικού.
* Χαμηλή αρτηριακή πίεση. Αυτό μπορεί να σας κάνει να αισθανθείτε λιποθυμία ή ζάλη.
* Αλλαγές στα αποτελέσματα των αιματολογικών εξετάσεων:
* Αυξημένη ποσότητα καλίου στο αίμα σας, ειδικά αν ήδη έχετε προβλήματα νεφρών ή καρδιακή ανεπάρκεια. Εάν αυτό είναι σοβαρό μπορεί να νιώσετε κούραση, αδυναμία, μη κανονικό καρδιακό ρυθμό ή αίσθημα τρυπήματος από καρφίτσες ή βελόνες.
* Επίδραση στο πώς λειτουργούν οι νεφροί σας, ειδικά αν ήδη έχετε προβλήματα νεφρών ή καρδιακή ανεπάρκεια. Σε πολύ σπάνιες περιπτώσεις, μπορεί να προκύψει νεφρική ανεπάρκεια.

**Πολύ σπάνιες (επηρεάζουν λιγότερους από 1 σε 10.000 ασθενείς)**

* Οίδημα στο πρόσωπο, τα χείλη, τη γλώσσα και/ή τον λαιμό.
* Μείωση στα ερυθρά ή τα λευκά κύτταρα του αίματος. Μπορεί να παρατηρήσετε κούραση, λοίμωξη ή πυρετό.
* Δερματικό εξάνθημα, οζώδες εξάνθημα (κυψέλη).
* Κνησμός.
* Πόνος στην πλάτη, πόνος στις αρθρώσεις και τους μυς.
* Αλλαγές στον τρόπο λειτουργίας του ήπατός σας, συμπεριλαμβανομένης φλεγμονής του ήπατος (ηπατίτιδα). Μπορεί να παρατηρήσετε κούραση, κιτρίνισμα του δέρματος και του άσπρου των ματιών σας καθώς και συμπτώματα όπως της γρίπης.
* Ναυτία.
* Αλλαγές στα αποτελέσματα των αιματολογικών εξετάσεων:
* Μειωμένη ποσότητα νατρίου στο αίμα σας. Εάν αυτό είναι σοβαρό μπορεί να νιώσετε αδυναμία, έλλειψη ενέργειας ή μυϊκές κράμπες.
	+ Βήχας.

**Συμπληρωματικές ανεπιθύμητες ενέργειες σε παιδιά**

Παιδιά που λαμβάνουν θεραπεία για υψηλή αρτηριακή πίεση παρουσιάζουν παρεμφερείς ανεπιθύμητες ενέργειες με αυτές που παρατηρούνται στους ενήλικες, αλλά πιο συχνά. Ο πονόλαιμος είναι μια πολύ συχνή ανεπιθύμητη ενέργεια στα παιδιά, αλλά δεν αναφέρεται στους ενήλικες και η καταρροή, ο πυρετός και ο αυξημένος καρδιακός ρυθμός είναι συχνές στα παιδιά, αλλά δεν αναφέρονται στους ενήλικες.

**Αναφορά ανεπιθύμητων ενεργειών**

Εάν παρατηρήσετε κάποια ανεπιθύμητη ενέργεια, ενημερώστε τον γιατρό σας. Αυτό ισχύει και για κάθε πιθανή ανεπιθύμητη ενέργεια που δεν αναφέρεται στο παρόν φύλλο οδηγιών χρήσης. Μπορείτε επίσης να αναφέρετε ανεπιθύμητες ενέργειες απευθείας, μέσω του εθνικού συστήματος αναφοράς:

Εθνικός Οργανισμός Φαρμάκων

Μεσογείων 284

GR-15562 Χολαργός, Αθήνα

Τηλ: + 30 21 32040380/337

Φαξ: + 30 21 06549585

Ιστότοπος: <http://www.eof.gr>

Μέσω της αναφοράς ανεπιθύμητων ενεργειών μπορείτε να βοηθήσετε στη συλλογή περισσότερων πληροφοριών σχετικά με την ασφάλεια του παρόντος φαρμάκου.

**5. Πώς να φυλάσσετε το Atacand**

* Το φάρμακο αυτό πρέπει να φυλάσσεται σε μέρη που δεν το βλέπουν και δεν το φθάνουν τα παιδιά.
* Να μη χρησιμοποιείτε αυτό το φάρμακο μετά την ημερομηνία λήξης που αναφέρεται στο κουτί, στη συσκευασία κυψέλης ή στη φιάλη. Η ημερομηνία λήξης είναι η τελευταία ημέρα του μήνα που αναφέρεται εκεί.
* Το φαρμακευτικό αυτό προϊόν δεν απαιτεί ιδιαίτερες συνθήκες θερμοκρασίας για την φύλαξή του.

Μην πετάτε φάρμακα στο νερό της αποχέτευσης ή στα οικιακά απορρίματα. Ρωτήστε τον φαρμακοποιό σας για το πώς να πετάξετε τα φάρμακα που δεν χρησιμοποιείτε πια. Αυτά τα μέτρα θα βοηθήσουν στην προστασία του περιβάλλοντος.

**6. Περιεχόμενα της συσκευασίας και λοιπές πληροφορίες**

**Τι περιέχει το Atacand**

* Η δραστική ουσία είναι candesartan cilexetil. Κάθε δισκίο περιέχει 4 mg, 8 mg, 16 mg ή 32 mg candesartan cilexetil.
* Τα άλλα συστατικά είναι καρμελλόζη ασβεστιούχος, υδροξυπροπυλοκυτταρίνη, λακτόζη μονοϋδρική, μαγνήσιο στεατικό, άμυλο αραβοσίτου, πολυαιθυλενογλυκόλη. Τα δισκία 8 mg, 16 mg και 32 mg περιέχουν επίσης οξείδιο σιδήρου (Ε172).

**Εμφάνιση του Atacand και περιεχόμενα της συσκευασίας**

* Τα Atacand 4 mg είναι στρογγυλά (διάμετρος 7 mm), λευκά δισκία, τα οποία φέρουν χαραγή και τα στοιχεία Α/CF στη μία πλευρά και τον αριθμό 004 στην άλλη.
* Τα Atacand 8 mg είναι στρογγυλά (διάμετρος 7 mm), ανοικτά ροζ δισκία, τα οποία φέρουν χαραγή και τα στοιχεία Α/CG στη μία πλευρά και τον αριθμό 008 στην άλλη.
* Τα Atacand 16 mg είναι στρογγυλά (διάμετρος 7 mm), ροζ δισκία, τα οποία φέρουν χαραγή και τα στοιχεία Α/CΗ στη μία πλευρά και τον αριθμό 016 στην άλλη.
* Τα Atacand 32 mg είναι στρογγυλά (διάμετρος 9,5 mm), ροζ δισκία, τα οποία φέρουν χαραγή και τα στοιχεία Α/CL στη μία πλευρά και τον αριθμό 032 στην άλλη.

Το δισκίο μπορεί να διαχωριστεί σε δύο ίσες δόσεις σπάζοντας το στη χαραγή.

Τα δισκία διατίθενται σε πλαστική φιάλη που περιέχει 100 ή 250 δισκία ή σε συσκευασία κυψέλης που περιέχει 7, 14, 15, 15x1, 20, 28, 30, 30x1, 50, 50x1, 56, 90, 98, 98x1, 100 ή 300 δισκία.

Μπορεί να μην κυκλοφορούν όλες οι συσκευασίες.

**Κάτοχος Άδειας Κυκλοφορίας και Παρασκευαστής**

**Κάτοχος Άδεοας Κυκλοφορίας**

AstraZeneca A.E.

Θεοτοκοπούλου 4 & Αστροναυτών

151 25 Μαρούσι

Ελλάδα

**Παρασκευαστής**

CORDEN PHARMA GMBH, PLANKSTADT, GERMANY

ANDERSONBRECON (UK) LIMITED, HEREFORD, U.K.

ASTRAZENECA GMBH, WEDEL, GERMANY

ASTRAZENECA REIMS, REIMS, FRANCE

ASTRAZENECA U.K. LTD, ENGLAND

ASTRAZENECA AB, SOEDERTAELJE, SWEDEN

**Αυτό το φαρμακευτικό προϊόν έχει εγκριθεί στα Κράτη Μέλη του Ευρωπαϊκού Οικονομικού Χώρου (ΕΟΧ) με τις ακόλουθες ονομασίες:**

|  |  |
| --- | --- |
| Κράτος Μέλος | Ονομασία του Φαρμακευτικού Προϊόντος |
| Αυστρία, Βέλγιο, Βουλγαρία, Κύπρος, Δανία, Εσθονία, Φινλανδία, Γαλλία, Γερμανία, Ελλάδα, Ισλανδία, Ιρλανδία, Λετονία, Λιθουανία, Λουξεμβούργο, Μάλτα, Ολλανδία, Νορβηγία, Πολωνία, Πορτογαλία, Ρουμανία, Σλοβακία, Σλοβενία, Ισπανία, Σουηδία, Ηνωμένο Βασίλειο | Atacand |
| Ιταλία | Ratacand |

**Το παρόν φύλλο οδηγιών χρήσης αναθεωρήθηκε για τελευταία φορά στις {ημερομηνία}**

<[Να συμπληρωθεί σε εθνικό επίπεδο]>

**Άλλες πηγές πληροφοριών**

Λεπτομερείς πληροφορίες για το φάρμακο αυτό είναι διαθέσιμες στο δικτυακό τόπο του {ονομασία του Κράτους Μέλους/Εθνικού Οργανισμού (σύνδεσμος)}